Տիգրան Հակոբյան (պատմաբան)

Տիգրան Հարությունի Հակոբյան (), հայ պատմաբան։

Կենսագրություն 
Տիգրան Հակոբյանը ծնվել է Իրանի Արդաբիլ քաղաքում։ Միջնակարգ կրթությունն ստացել է Թավրիզում։ 1917 թվականին ընդունվել է այդ քաղաքի սոցիալ-դեմոկրատական կազմակերպության մեջ։

1921 թվականի վերջերին եկել է Խորհրդային Հայաստան, որտեղ կատարել է կուսակցական տարբեր աշխատանքներ։

1927-1930 թվականներին Տիգրան Հակոբյանը սովորել է Մոսկվայի արևելագիտության ինստիտուտում, որից հետո ևս մեկ տարի՝ Մոսկվայի կարմիր պրոֆեսուրայում։ Վերադառնալով Երևան՝ 1932 թվականին նշանակվել է Կոմհամալսարանի ռեկտոր։ 1934 թվականից նա դասախոսել է Երևանի պետական համալսարանում, այնուհետև՝ Երևանի Խաչատուր Աբովյանի անվան մանկավարժական և Բաքվի հայկական մանկավարժական ինստիտուտներում։ 1947-1952 թվականներին Հակոբյանը զբաղեցրել է Երևանի պետական համալսարանի միջազգային հարաբերությունների ֆակուլտետի պատմության ամբիոնի վարիչի, իսկ 1958-1963 թվականներին` բանասիրական ֆակուլտետի արևելյան ֆիլոլոգիայի ամբիոնի վարիչի պաշտոնները։

Կյանքից հեռացել է 1977 թվականին՝ 80 տարեկանում։ Թաղված է Երևանի Նուբարաշենի գերեզմանատանը։

Աշխատություններ 
Առանձին գրքերով կամ գիտական ժողովածուներում Հակոբյանը լույս է ընծայել հետևյալ ծավալուն հետազոտությունները.
 «Ռուսական առաջին ռևոլյուցիայի ազդեցությունը 1905-1911 թթ. իրանական ռևոլյուցիայի վրա» (Երևան, 1955)
 «Հայերի պայքարը կաթոլիկ միսիոներների ասիմիլատորական ձգտումների դեմ Իրանում, 16-18-րդ դարերում» («Արևելագիտական ժողովածու», թիվ 1, 1960) և այլն։

Պարսկերենից թարգմանել է քրդերի պատմության սկզբնաղբյուր հանդիսացող «Շարաֆ-Նամեի» 1-ին հատորը։

Ծանոթագրություններ 

Հայ պատմաբաններ